# Josep Maria Ribas Prous

Josep Maria Ribas Prous (Barcelona, 14 de desembre de 1940) és un fotògraf creatiu català especialista en la modalitat argèntica (monocroma, blanc i negre). Primer autor espanyol en rebre el títol de Maître de la Fédération Internationale de l'Art Photographique (MFIAP, 1985) i distingit amb les distincions de la FIAP: Artista -AFIAP- (1976), Excel·lència -EFIAP-(1981), Mestre -MFIAP-(1985) i Excel·lència FIAP per serveis prestats -ESFIAP- (1991). Membre d'honor de diferents societats i salons fotogràfics, citat per artistes del sector com un dels fotògrafs amb més premis nacionals i internacionals. La seva obra està exposada en 62 museus internacionals i col·leccions privades de tot el món.
Dels temes de la seva obra destaca el nu artístic, el conceptualisme i el pictorialisme, el paisatge, el reportatge humà. Definit com un autor d'estil inconfusible, el seu recorregut artístic es basa en una recerca constant de l'estètica, que troba en la simplicitat del tema com a "leit motif", recolzat per un profund coneixement de la tècnica i dels procediments fotogràfics. Reconegut en els inicis de la seva carrera per la seva mestria en el tractament d'imatges mitjançant viratge al sulfur, seleni i or. Ha treballat amb procediments pigmentaris (procés a la goma bicromatada i procés al carbó) i en la investigació i divulgació d'altres procediments històrics o primitius denominats nobles, com la cianotipia, el paper salat, el procediment a l'albúmina, platinotípia o bromoli. En les obres dels darrers anys ha experimentat i investigat amb noves opcions dins de la modalitat de la fotografia estenopeica (pinhole) i el col·lodió (wet plate).
Actualment és President de l'Agrupació Fotogràfica de Reus (AFR), traslladada al CIMIR (Centre de la Imatge de Mas Iglesias de Reus) i Director i fundador (1979) dels Arxius Històrics de l'AFR, i és conegut per la seva tasca de recuperació d'arxius fotogràfics. És també membre del Consell Assessor de Fotografia del Museu Nacional d'Art de Catalunya (MNAC) i membre de la Sociedad para la Historia de la Fotografía Española, fundada el 1986 per Miguel Ángel Yáñez Polo. Altres perfils relacionats amb la seva experiència com a fotògraf inclouen: el comissariat d'exposicions, la participació com a jurat en concursos fotogràfics i la tasca com a mestre i educador seguit per generacions futures de fotògrafs.
L'any 2019 va guanyar el Premio Nacional de Fotografía Piedad Isla, atorgat per la Diputació de Palència.

## Referències

* ↑ «Josep Maria Ribas i Prous. Antología». Agrupación Fotográfica de Navarra. Arxivat de l'original el 27 de setembre 2013. [Consulta: 16 juny 2013].
* ↑ «Josep María Ribas i Prous, ganador del X Premio Nacional 'Piedad Isla' de la Diputación de Palencia». , 17-10-2019.
* 1 2 «Cita con la mirada de Ribas i Prous». El Mundo, 05-04-2013. [Consulta: 16 juny 2013].
* ↑ «El fotógrafo catalán Josep María Ribas expone en el Museo de Euskal Herria». El País, 05-09-2000. [Consulta: 16 juny 2013].
* ↑ «Los desnudos de Ribas Prous». El País, 17-12-1998. [Consulta: 16 juny 2013].
* ↑ «Los maestros de la fotografía se reúnen en Málaga para dar los premios de la Fundación Asisa». , 30-11-2021.
* ↑ Cecilia Lobel. «Ciclo expositivo. Diálogos con Oriente» (en castellà) p. 3. [Consulta: 16 juny 2013].
* ↑ Abad, Rubén «El fotógrafo Josep María Ribas i Prous, premio Piedad Isla» (en castellà). Diario Palentino, 17-10-2019 [Consulta: 19 octubre 2019].